Document ID: /roh_data/filtered/fineweb-2-filterrobots_roh.jsonl.gz/57062

Chantun - Ils novs trens Grischuns vegnan da la Turgovia
La Viafier retica cumpra 27 trens novs da l’interpresa Stadler Rail dal chantun Turgovia per ina summa da 285 milliuns francs. La cumpra stat en connex cun la strategia 2020 nua che la Viafier retica sto remplazzar in quart da ses trens e locomotivas.
Tenor ina communicaziun en il Fegl uffizial chantunal ha la Viafier retica vinavant surdà ina opziun a l’interpresa Stadler Rail sin ulteriurs 19 trens novs. L’interpresa Stadler Rail appartegn al anteriur cusseglier naziunal Peter Spuhler. L’interpresa ha gia furnì l’emprima cumposiziun da tren il december 2015 per la lingia dal Alvra.